Α.Ο.Ν.Σ. Μίλων

Ο Αθλητικός Όμιλος Μίλων Νέας Σμύρνης είναι ελληνικό αθλητικό σωματείο που δραστηριοποιείται στην περιοχή της Νέας Σμύρνης, στην Αθήνα, όπου και βρίσκονται οι έδρες των τμημάτων του.

Ιδρύθηκε ως «Αθλητικός Όμιλος Νέας Σμύρνης» το 1928 και έλαβε τη σημερινή του επωνυμία το 1958. Αγωνίζεται με χρώματα το πράσινο και το μαύρο και στο έμβλημά του εμφανίζεται μια αρχαία περικεφαλαία. Διατηρεί ενεργά τμήματα καλαθοσφαίρισης, πετοσφαίρισης, ποδοσφαίρου 5x5, άρσης βαρών, μπέιζμπολ, αντισφαίρισης, κολύμβησης και υδατοσφαίρισης. Στο παρελθόν διατηρούσε και τμήμα πάλης.

Ιστορία

Ίδρυση

Την πρωτομαγιά του 1928 μια ομάδα από τους πρώτους πρόσφυγες που εγκαταστάθηκαν στην Νέα Σμύρνη ίδρυσαν τον Α.Ο. Ν. Σμύρνης, ο οποίος ως το 1939, που μετακόμισε ο Πανιώνιος ήταν ο μοναδικός αθλητικός σύλλογος της συνοικίας. Πρωτοστάτης της ίδρυσης ήταν ο Ζήνων Μιχαηλίδης. Το ιδρυτικό καταστατικό υπογράφουν επίσης οι: Γ. Λαδόπουλος, Αχ. Κοκόνογλου, Χρ. Κοζώνης, Ορ. Καρούσος, Π. Μαυρουδής, Φ. Μιχαηλίδης, Γ. Σαχίνης, Γρ. Ψαραδέλλης, Ε. Ηλιού, Α. Ιωαννίδης, Ν. Κυριακίδης και ο Πέτρος Καπρανίδης, έμπορος οικοδομικών υλικών που διετέλεσε και πρώτος πρόεδρος του ομίλου.Στις9.4.1939 Εγιναν αρχιαιρεσιες γιά τήν εκλογη νεου ΔΣ εκλεχτηκαν τοτε οι Νικ. Βεροπουλος Γαβρ.Γαβριηλιδης Νικολ.Μαργιολης,Π.Καπρανιδης,Γ.Γελεγενης,Δ.Βουρεκας,Σωτ.Σακελαριου, Γ.Δημητρακοπουλος ,Κ.Πασχαλης και Ε.Ηλιου.

Το 1938 στον Α.Ο. Ν. Σμύρνης εντάχθηκε και ο Όμιλος Αντισφαιρίσεως Ν. Σμύρνης.

Την περίοδο αυτή ο Μίλων διατηρούσε και τμήμα στίβου, το οποίο μεταπολεμικά αδράνησε. Το Σεπτέμβριο του 1938 πήρε μέρος στα "Δάλλεια", αθλητικούς αγώνες που διοργάνωσε ο Πανιώνιος στο Παναθηναϊκό Στάδιο στη μνήμη του Δημητρού Δάλλα. Τον Οκτώβριο του 1938 μετείχε στους τρισυλλογικούς αθλητικούς αγώνες που διοργάνωσε ο Αιολικός Τζιτζιφιών (μετέπειτα ΑΕΚ Φαλήρου) με την ευκαιρία των εγκαινίων του γυμναστηρίου του στις Τζιτζιφιές με τη συμμετοχή και της Γ.Ε. Μοσχάτου. Τον Απρίλιο του 1939 έλαβε μέρος στους αγώνες στίβου σωματείων β΄ κατηγορίας, που διεξήχθησαν στο γυμναστήριο της Στρατιωτικής Σχολής Γυμναστικής στο συνοικισμό Ελληνορώσων, στους οποίους διακρίθηκαν οι αθλητές του συλλόγου Βαλλής (2ος στο επί κοντώ με 3,10μ) και Πέρσης (3ος στα 400μ με 57.5).

Μεταπολεμική περίοδος

Τη δεκαετία 1950-60 εντάσσονται στο Μίλωνα πολλά νέα μέλη προερχόμενα από Έλληνες της Αιγύπτου, οι οποίοι διαμορφώνουν τη σημερινή φυσιογνωμία του, προσθέτοντας την επωνυμία Μίλων, σε ανάμνηση του ιστορικού συλλόγου Μίλων Αλεξάνδρειας (1873-1912). Επίσης, καθιερώνονται ως εμβλήματα του συλλόγου η ελληνιστική περικεφαλαία (ως σύνδεση με την Αλεξάνδρεια) και ο αρχαίος μαίανδρος, που παραπέμπει στον ποταμό Μαίανδρο της Μικρασίας (ως σύνδεση με τις μικρασιατικές ρίζες). Τέλος, καθορίζονται ως χρώματα του συλλόγου το μαύρο (σύμβολο της μνήμης των χαμένων πατρίδων) και το πράσινο (σύμβολο της ελπίδας). Επίσημα ο σύλλογος εμφανιζεται ως "Μίλων" από το 1956.

Σήμερα, ο σύλλογος διατηρεί ακέραια τη φυσιογνωμία και τις αρχές της ίδρυσης του, ενώ οι εγκαταστάσεις του έχουν εκσυγχρονιστει και περιλαμβάνουν πλέον δύο κλειστά γήπεδα (το κύριο γήπεδο και ένα βοηθητικό), ανακαινισμενα ανοικτά γήπεδα μπάσκετ/βολει, σύγχρονα γήπεδα τένις καθώς και ένα γήπεδο ποδοσφαίρου 5×5.

Το κλειστό γυμναστήριο
Αρχικά, ο «Α.Ο. Ν.Σμύρνης» στεγαζόταν σε ένα παράπηγμα και είχε τα γραφεία του στο υπόγειο της οικίας του Ζ. Μιχαηλίδη, στην οδό Ικονίου 29. Τον Οκτώβριο του 1938 του παραχωρήθηκε ο χώρος ΝΑ του γηπέδου Πανιωνίου, στη διασταύρωση των οδών Αδ. Κοραή & Μεγ. Βασιλείου, όπου δημιούργησε τις αθλητικές εγκαταστάσεις του.

Τον Απρίλιο του 1949 έγιναν τα εγκαίνια του φωτισμού στο ανοιχτό τότε γήπεδο μπάσκετ με τη διοργάνωση μίνι τουρνούα μπάσκετ (αγώνες 24 λεπτών) μεταξύ: ΑΟΝΣ, Πανελληνίου, Σπόρτιγκ, Τρίτωνα, Ολυμπιακού Π. και Ένωσης Αμπελοκήπων, με νικήτρια ομάδα το Σπόρτιγκ. Αναφέρεται σε σχετικό ρεπορτάζ:

"Την Τετάρτην το βράδυ εις την Ν. Σμύρνην, παρουσία πλήθους φιλάθλων, εγένοντο τα εγκαίνια του ηλεκτροφωτίστου γηπέδου του Α.Ο. Ν. Σμύρνης... Ακολούθως ήρχισαν αι συναντήσεις μπάσκετ μπωλ δια την κατάκτησιν του κυπέλλου του κ. Πιόκου... τελικά η ομάς του Σπόρτιγκ ενίκησεν τον Ολυμπιακόν με 22-18 και υπό τα ζωηρά χειροκροτήματα των παρισταμένων φιλάθλων έλαβεν το βαρύτιμον κύπελλον."

Το 1968 στο χώρο αυτό χτίστηκε το κλειστό γυμναστήριο του Μίλωνα, κατόπιν εισηγήσεως του Θ. Ανδρεάκου και εγκρίσεως του Γ.Γ. Αθλητισμού Κ. Ασλανίδη. Ήταν ένα από τα τρία πρώτα κλειστά γυμναστήρια στην Ελλάδα και το πρώτο στην Αθήνα, με χωρητικότητα 1.200 θεατών. Είναι πολύ μικρό αλλά έχει ιδιαίτερο αρχιτεκτονικό ενδιαφέρον. Ο σχεδιασμός του είναι αρκετά πρωτότυπος με τις καμπύλες γραμμές να κυριαρχούν σε κάθε πλευρά του κτιρίου.

Το 1978 στο γυμναστήριο του Μίλωνα διεξήχθη το Παγκόσμιο και το Πανευρωπαϊκό Πρωτάθλημα Εφήβων Άρσης Βαρών.

Τμήμα καλαθοσφαίρισης ανδρών 

Η ομάδα μπάσκετ ιδρύθηκε το 1937 και είναι όχι μόνο ένα από τα πιο εμβληματικά τμήματα του συλλόγου αλλά και μια από τις πιο ιστορικές ομάδες της Ελλάδας καθώς ο Μίλωνας υπήρξε πρωτεργάτης της διάδοσης και καθιέρωσης του δημοφιλούς πλέον αθλήματος στη χώρα μας. 
Στο παρελθόν έχει λάβει μέρος δυο φορές στο πρωτάθλημα Α1 Εθνικής κατηγορίας το 1993 και το 2000. Η πρώτη επίσημη παρουσία του συλλόγου καταγράφεται στο πρωτάθλημα Αθηνών-Πειραιώς 1939-40.
Παράλληλα ο σύλλογος εστιάζοντας στο αναπτυξιακό πεδίο, έχει αρκετές διακρίσεις στα πρωταθλήματα υποδομών. 

Οι σπουδαιότεροι αθλητές που αγωνίστηκαν στην ομάδα μπάσκετ του συλλόγου ήταν οι: Αμοργιανός Δ., Αποσκίτης Δ., Βαρυπάτης Μ., Γραμπός Αργ., Ευθυμίου Λεων., Ζαλώνης Κων., Ζιανόπουλος Α., Ιωάννου Ιω., Κανονίδης Στ., Καπιρελης Θανασης, Κατσίνης Γ., Κουταλάκης Αρ., Κωνσταντίνου Ε., Λαννές Β., Λοΐζος Στ., Μαγγίνας Παν., Μαυροματης Βασιλης, Μέντζος Αχ., Μπακόπουλος Φ., Μπαμπάτσικος Κων., Μπατής Κων., Μποφιλης Νικος, Νούσης Ν., Οικονομάκης Κων., Ουιγγινς Μιτσελ, Παπάζογλου Χάρ., Πασχάλης Κων., Πέρσης Κροίσος, Πετρίδης Αντ., Σακελλαρίου Γ., Σγουρός Ιω., Σιούτης Ιω., Φενέκος Σ., Φιλιππάκης Γ., Φόρος Γ. , Καρακώτσογλου Κ.,Ψυλέας Νίκος.

Σήμερα ο σύλλογος αγωνίζεται στη Γ  εθνική κατηγορία.

Τμήμα πετοσφαίρισης ανδρών 

Η ομάδα βόλεϊ ανδρών του Μίλωνα ιδρύθηκε το 1928, δηλαδή αμέσως μετά την ίδρυση του Α.Ο. Ν. Σμύρνης. Ο πρώτος αγώνας του αναφέρεται στις 21 Οκτωβρίου 1928 με αντίπαλο τον Αττικό, με νικητή τον Α.Ο.Ν. Σμύρνης με 2-1 σετ (13-15, 15-1, 15-4). Την ομάδα αποτελούσαν οι Ν. Λαδόπουλος, Γ. Ψαραδέλλης, Μ. Παναγιωτίδης, Ε. Ηλιού, Δ. Ζαφειρέλλης, Ι, Ιωαννίδης. Το 1929 καταγράφεται ένας ακόμα αγώνας βόλεϊ του ΑΟΝΣ με τον ΑΟ Π. Φαλήρου.

Υπήρξε το πιο επιτυχημένο τμήμα του συλλόγου, αφού έχει γνωρίσει πανελλήνιες διακρίσεις και έχει κατακτήσει δυο φορές το Πρωτάθλημα Ελλάδος (1962, 1964).

Ιστορία 
Η ανδρική ομάδα του Μίλωνα κατέκτησε δύο πανελλήνια πρωταθλήματα τη δεκαετία του '60 πριν καθιερωθεί η Εθνική κατηγορία. Στη συνέχεια δεν κατάφερε να παίξει πρωταγωνιστικό ρόλο ως το 1977 που πήρε τον τίτλο της Β΄ Εθνικής. Αγωνίστηκε στην Α΄ Εθνική από το 1977 ως το 1980, από το 1982 ως το 1984 και το 1988-89. Ενδιάμεσα πήρε τρεις φορές τον τίτλο της Β΄ Εθνικής. Το 2007 ο σύλλογος πήρε το πρωτάθλημα της Α2 και ανέβηκε πάλι στην Α1 κατηγορία.

Η πορεία 
1961-62: Πρωταθλητής Ελλάδος.
1963-64: Πρωταθλητής Ελλάδος.
1976-77: Β΄ Εθνική 1ος, άνοδος στην Α΄ Εθνική.
1977-78: Α΄ Εθνική 6ος.
1978-79: Α΄ Εθνική 8ος.
1979-80: Α΄ Εθνική 9ος, υποβιβάστηκε στη Β΄.
1980-81: Β΄ Εθνική 2ος.
1981-82: Β΄ Εθνική 1ος, άνοδος στην Α΄.
1982-83: Α΄ Εθνική 8ος.
1983-84: Α΄ Εθνική 11ος, υποβιβάστηκε στη Β΄.
1984 ως 1988: Β΄ Εθνική.
1987-88: Β΄ Εθνική 1ος, άνοδος στην Α΄.
1988-89: Α΄ Εθνική 12ος, υποβιβάστηκε στη Β΄.
1989-2004: Β΄ Εθνική ή Α2 κατηγορία.
2004-05: Α1 κατηγορία, υποβιβάστηκε στην Α2.
2006-07: Α2 κατηγορία 2ος, άνοδος στην Α1.
2007-08: Α1 κατηγορία, ημιτελικά Κυπέλλου Ελλάδος.
2020-21: A1 κατηγορία (VolleyLeague)

Αθλητές 
Σπουδαιότεροι αθλητές που αγωνίστηκαν στην ομάδα βόλεϊ του Μίλωνα ήταν οι: Γρηγοριάδης Λ., Γρομπός Αργ., Θεοχάρους Πανίκος, Κεπετζής Τίμος, Κεχράς Αν., Κουρκουμέλης Χαρ., Λεωβάρης Αντ., Μαλτεζόπουλος Αν., Μπακοδήμος Γ.Αλεξίου Ασημάκης, Μπέλλος Χρ., Πανούσος Αθ., Σαρρής Γ., Τουρνάκης Γ.,Περγάμαλης Ευσ.

Τμήμα πετοσφαίρισης γυναικών 
Το τμήμα γυναικών πρωτοεμφανίζεται το 1946, όταν  ως ομάδα νεανίδων κατέκτησε το πρωτάθλημα Αθηνών. Ήταν 5η στο πανελλήνιο πρωτάθλημα του 1977 αλλά έκτοτε δεν κατάφερε κάποια διάκριση. Το 2007-08 αγωνίστηκε στην Β΄ τοπική κατηγορία ΕΣΠΕΔΑ. Τερμάτισε 3η στον όμιλό της και προκρίθηκε στην τελική φάση, όπου τερμάτισε 6η .

Τμήμα άρσης βαρών 
Το Τμήμα Άρσης Βαρών ιδρύθηκε το 1964. Έχει προσφέρει στο σύλλογο έξι πανελλήνια πρωταθλήματα και έχει αναδείξει ολυμπιονίκες με κορυφαίους τους Πύρρο Δήμα και Κάχι Καχιασβίλι. Λειτουργεί επίσης και γυναικείο τμήμα Άρσης Βαρών.

Τίτλοι 
Πρωτάθλημα Ελλάδος Α' Κατηγορίας: 1990, 1991, 1992, 1993, 1994, 1995, 1996.
Πανελλήνιο Πρωτάθλημα Εφήβων: 1982 (2η θέση), 1984 (3η θέση).	
Πρωτάθλημα Ελλάδος Α' Κατηγορίας 1986 ως 1989 (3η θέση)

Αθλητές 
Γέροντας Ι.: 7ος Ολυμπιονίκης.
Δεσποινίδης: Πανελληνιονίκης.
Δήμας Οδ.: 3ος Μεσογειονίκης.
Δήμας Πύρρος: 1ος Ολυμπιονίκης (3 φορές).
Καχιασβίλι Κάχι: 1ος Ολυμπιονίκης (3 φορές).
Κατσαϊδώνης Ι.: 3η θέση στην Ευρώπη.
Κωνσταντινίδης Ι.: 8ος Ολυμπιονίκης.
Παντελεάκος Κ.: Πανελληνιονίκης.
Πολανίδης Ι.: 3η θέση στην Ευρώπη.
Σταυρίδης Βασ.: 2ος Μεσογειονίκης.
Σύραγας Νικ.: 3ος Βαλκανιονίκης.
Σωπιάδης: Πανελληνιονίκης.

Τμήμα πάλης 

Το τμήμα πάλης του Μίλωνα ήταν ενεργό ως το 1985 περίπου. Έκτοτε αδράνησε και καταργήθηκε. Οι σημαντικότερες επιτυχίες του συλλόγου ήταν η 6η θέση στο πανελλήνιο πρωτάθλημα ελληνορωμαϊκής τα έτη 1979 και 1983 και η 3η θέση στο πρωτάθλημα εφήβων το 1981.

Παλαιστές του Μίλωνα που διακρίθηκαν στα πανελλήνια πρωταθλήματα ήταν οι: Κυριακόπουλος, Αττίκος, Γεωργιάδης Σπύρου κ.ά.

Τμήμα αντισφαίρισης 
Προπολεμικά υπήρχε στη Ν. Σμύρνη ο Όμιλος Αντισφαιρίσεως Ν.Σμύρνης, ο οποίος το 1938 ενοποιήθηκε με τον τότε Α.Ο. Ν. Σμύρνης, ο οποίος με αυτό τον τρόπο απέκτησε και τμήμα τένις. Το ίδιο έτος ήταν ιδρυτικό μέλος της ΕΦΟΑ, της Ομοσπονδίας Αντισφαίρισης. Όμως, μεταπολεμικά το τμήμα δεν λειτούργησε αμέσως. Το σημερινό τμήμα αντισφαίρισης ιδρύθηκε το 1965.

Στις ακαδημίες του αθλούνται πολλά μικρά παιδιά της πόλης. Οι πιο σημαντικοί αθλητές που έχει αναδείξει είναι οι:  Γιαννακόπουλος Ιω., Ζαχαριάδης Αθ., Θεοδωρίδης Ιω., Θεοδώρου Κων., Λυμπερόπουλος Γ., Μάσχας, Ολύμπιος Β., Ορφανίδης Αλ., Ορφανίδης Ανδ., Παπαγαπητός Αντ., Σπυρόπουλος Πέτρ., Τενεντές Χρ., Τσακίρης Γ., Φανδρίδης Εμμ. και η Παντελή Ευανθία.

Τμήμα κολύμβησης 
Ιδρύθηκε το 1982, όταν χτίστηκε το Δημοτικό Κολυμβητήριο Ν. Σμύρνης. Το 1986 βαθμολογήθηκε για πρώτη φορά και πήρε τη 45η θέση στην πανελλήνια κατάταξη. Έκτοτε έχει ανοδική πορεία και έχει αναδείξει πανελληνιονίκες, βαλκανιονίκες και νικητές πανευρωπαϊκών αγώνων. To 1989 κατέκτησε το Κύπελλο Άνοιξης που διεξήχθη στην Πάτρα.

Σπουδαιότεροι αθλητές και αθλήτριες: 
Αγγελόπουλος Χρήστος: 3η θέση: Βαλκανικοί Αγώνες
Γεωργίου Εύη: 1η θέση: Βαλκανικοί Αγώνες
Γκρέκας Νικόλαος: 3η θέση: Βαλκανικοί Αγώνες
Καραγιάννης Γεώργιος: 1η θέση: Πανελλήνιο Πρωτάθλημα Παίδων
Καψάλης Αντώνιος: 3η θέση: Πανελλήνιο Πρωτάθλημα Παίδων
Μαγγανά Χριστίνα: 1η θέση: Βαλκανικοί Αγώνες
Μαγγανάς Δημήτριος: 3η θέση: Πανευρωπαϊκοί Αγώνες
Παγιαύλας Ισίδωρος: 1η θέση: Πανελλήνιο Πρωτάθλημα Παίδων
Χαμπίδης Γεώργιος: 3η θέση: Πανελλήνιο Πρωτάθλημα Νέων

Τμήμα υδατοσφαίρισης 

Το τμήμα ιδρύθηκε το 1998.

Η ανδρική ομάδα έχει αγωνιστεί 4 φορές στην Α2 (2015-16, 2017-18,2019-20,2020-21). Το 2018 κατέκτησε αήττητη το πρωτάθλημα στη Β' Εθνική Ανδρών με 14 νίκες σε ισάριθμα παιχνίδια. To 2021 η ομάδα υποβιβάστηκε οικιοθελώς και εντάχθηκε στο πρωτάθλημα Β' Εθνικής 2021-22

Λειτουργούν τμήματα υποδομών Μίνι Παίδων, Παίδων, Εφήβων.

Στο διάστημα από το  2015 έως το 2019 λειτούργησαν γυναικεία τμήματα. Η ομάδα γυναικών μετά από 3 χρόνια παρουσίας στη Β' Εθνική κέρδισε την άνοδο στην Α2 εθνική κατηγορία. Την επόμενη χρονιάχ, με απόφαση της διοικήσης,  το γυναικείο τμήμα έπαυσε τη λειτουργία του.

Τμήμα ποδοσφαίρου 5x5 

Το τμήμα δημιουργήθηκε το 2003 και λειτουργούν μόνο τμήματα υποδομής που συμμετέχουν στα αντίστοιχα διασυλλογικά πρωταθλήματα.

Τμήμα μπέιζμπολ 

Το τμήμα δημιουργήθηκε το 1999 και είναι ιδρυτικό μέλος της ΕΦΟΜ, της Ελληνικής Ομοσπονδίας. Η αγωνιστική του πορεία είναι:
1999-2003: Β΄ εθνική.
2003-2011: Α΄ Εθνική.
2006: Α΄ Εθνική - 6η θέση.
2006: Συμμετοχή στο Κύπ. Κυπελλούχων Ευρώπης. 
2006: Συμμετοχή στο Κύπ. Κυπελλούχων Ευρώπης.

Παραπομπές

Εξωτερικοί σύνδεσμοι 

 Κλειστό Γυμναστήριο «Κροίσος Πέρσης», πληροφορίες στον ιστότοπο Stadia.gr.

 
Αθλητικοί σύλλογοι Αθήνας
Ελληνικοί προσφυγικοί αθλητικοί σύλλογοι
Ιδρύσεις αθλητικών συλλόγων το 1928
Ποδοσφαιρικές ομάδες Ελλάδας
Ελληνικοί σύλλογοι πετοσφαίρισης
Ελληνικοί σύλλογοι υδατοσφαίρισης
Ελληνικοί σύλλογοι κολύμβησης
Ελληνικοί σύλλογοι αντισφαίρισης
Ελληνικοί σύλλογοι πάλης
Ελληνικοί αθλητικοί σύλλογοι μπέιζμπολ
Ελληνικοί σύλλογοι άρσης βαρών
Σωματεία Ε.Σ.ΠΕ.Δ.Α.